ஓ .காதலே .! - காதல் தோல்வி கவிதைகள்

ஓ.காதலே . 
 இளமை விழிகளின் 
  மோதலில் விளைந்த முத்தே .! 
 நீ தான் 
  அன்புச் "சொர்க்கத்தின்" 
  வாசலென்றால் 
  இங்கே போடப்பட்டிருக்கும் 
  தடை முட்கள் நிறைந்த பாதை 
  எங்கே போகின்றது .? 
 உலகினையே 
  மறக்கடிக்கும் 
  இன்ப கீதலயங்கள் 
  உன் தாய்மொழியானால் 
  இந்த 
  "விரக்தி" ஓலங்களை 
  யார் படைத்தது .? 
 நீயொரு 
  அமுத அருவி என்பது 
  உண்மையானால் 
  இந்தக் 
  கண்ணீர் சாரல் 
  எங்கிருந்து வீசுகிறது ? 
 ஊமைக் குயில்கள் 
  மௌன மொழியில்  
  உன்னைத்தான் பூஜிக்கின்றன்வென்றால் 
 தனிமையில் 
  புலம்பவைக்கும் 
  இந்தச் சோக தூதர்களை 
  யாரனுப்பியது .? 
 கவிதைக் கனவுகளின் 
  ஜனன பூமி 
  நீயானால் 
  கண்களில் இமை பொருந்தாத 
  இந்தக் கொடிய இரவுகள் யாருக்காக .? 
 ஓருடலை 
 ஈருயிர்க்கு 
  சமமாக பிரித்திடச் சொல்லும் 
  சமதர்மக் கோட்பாடு நீயானால் 
  இந்த 
  எதிர்ப்புக் கற்களை 
  வீசி எறியத் தூண்டியது யார் .? 
 நீ ஒரு மிருகம் . 
 எத்தனை பேருடைய 
  உயிர்கள் 
  உன் ரத்தப் பசிக்கு 
  படைக்கப்பட்டிருக்கின்றன. 
 ஓ. காதலே . 
 உன்னை 
  யார் வளர்கின்றார்களோ 
  அவர்களது 
  கண்ணீரில் தான் 
  நீ 
  தாகம் தீர்த்துக் கொள்வாயோ .! 
 ஓ .காதலே . 
 உனக்கொரு விண்ணப்பம் . 
 நினைத்ததை பெறமுடியாத சூழ்நிலையிலும் . 
 கிடைக்காததை மறக்கமுடியாத மனநிலையிலும் . 
 தவிக்கும் 
  நடுத்தர வர்க்கத்து புது மலர்களை மட்டும் 
  நீ 
  மீண்டும் மீண்டும் 
  நுகர்ந்தேறியத் துணியாதே .!